ลุยตั้งกองทุนภัยพิบัติอาเซียน
นำร่องจับมือเกาหลีพัฒนาระบบ คุยรายย่อยซื้อของไทยถึง80%
12 มิ.ย. 2555

นำร่องจับมือเกาหลีพัฒนาระบบ คุยรายย่อยซื้อของไทยถึง80%
คปภ.มาแรง ชงเสนอตั้งกองทุนภัยพิบัติอาเซียน รับมือภัยธรรมชาติ เสนอเข้าที่ประชุมหน่วยงานกำกับประกันอาเซียนปลายปีนี้
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.จะมีการเสนอเรื่องให้มีการจัดตั้งกองทุนภัยพิบัติระดับภูมิภาค หรืออาเซียน ขึ้น โดยจะเสนอเรื่องเข้าไปในการประชุมหน่วยงานผู้กำกับและดูแลอุตสาหกรรมประกันภัยของกลุ่มประเทศอาเซียนที่จะจัดขึ้นในประเทศไทยปลายปีนี้
ทั้งนี้ เพื่อให้แต่ละประเทศในอาเซียนมีการกระจายความเสี่ยงที่เกิดขึ้นภายในภูมิภาคด้วยกันเอง และยังเป็นการสร้างอำนาจต่อรองกับบริษัทประกันภัยต่อต่างชาติ หรือรีอินชัวเรอส์ได้มากขึ้น 
“เรื่องนี้คงต้องใช้เวลากว่าจะสำเร็จ แต่ก็เป็นแนวคิดเบื้องต้นก่อน ซึ่งแต่ละประเทศก็ต้องมีการจัดตั้งกองทุนภัยพิบัติของตัวเองขึ้นมาก่อน แล้วถึงส่งงานต่อมาให้กองทุนภัยพิบัติอาเซียน โดยแนวทางนี้ถือเป็นจุดเริ่มต้นให้ประเทศในอาเซียนมีความเข้มแข็งและพร้อมรับมือเกี่ยวกับภัยพิบัติได้มากขึ้น แม้ว่าขณะนี้ประเทศในอาเซียนส่วนใหญ่จะยังไม่ได้มีการจัดตั้งกองทุนภัยพิบัติเป็นของตัวเองขึ้นก็ตาม ซึ่งทางธนาคารโลกและกองทุนการเงินระหว่างประเทศ (ไอเอ็มเอฟ) ก็เคยมีแนวคิดนี้แล้วเช่นกัน” นายประเวช กล่าว
ล่าสุด คปภ.มีการลงนามความเข้าใจว่าด้วยการส่งเสริมความร่วมมือด้านการกำกับและดูแลธุรกิจประกันภัยระหว่างไทยกับเกาหลีใต้ เพื่อส่งเสริมความร่วมมือ แลกเปลี่ยนข้อมูล และพัฒนาบุคลากร
นอกจากนี้ คปภ.จะนำเสนอกระทรวงการคลัง เพื่อพิจารณาให้กองทุนประกันภัยพิบัติแห่งชาติ เพิ่มสัดส่วนวงเงินคุ้มครองภาคธุรกิจ จากเดิม 30% เป็น 50% ของทุนประกัน
สำหรับความคืบหน้ากองทุนภัยพิบัติของไทยนั้น ขณะนี้มีผู้ทำประกันแล้ว 4,000 ราย ทุนประกัน 700 ล้านบาท ซึ่งผู้ทำประกันส่วนใหญ่กว่า 80% จะเป็นลูกค้ารายย่อย 
ด้านการจ่ายค่าสินไหมให้กับผู้ที่ได้รับผลกระทบจากน้ำท่วมใหญ่นั้น ขณะนี้คืบหน้าไปแล้วประมาณ 42% หรือคิดเป็นตัวเงิน 2 แสนล้านบาท จากความเสียหายทั้งหมด 4.8 แสนล้านบาท ซึ่งในส่วนของภาคครัวเรือนนั้น คาดว่า ภายในเดือน ก.ค.นี้ จะดำเนินการตรวจสอบและประเมินความเสียหายได้ครบ 100% และจ่ายค่าสินไหมให้ผู้เอาประกันได้ประมาณ 90% ส่วนภาคอุตสาหกรรมคาดว่าจะดำเนินการตรวจสอบและประเมินความเสียหายได้ประมาณ 75% แต่เรื่องการจ่ายค่าสินไหมนั้น คงต้องใช้เวลาอีกระยะหนึ่ง